**Corăbier**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vele-atârnă pe catarge

Ca și traistele goale

Și speranța mi se sparge

De o tihnă fără jale.

Vântul nu-i și lină-i marea,

Brigantina-i amorțită

Și doar iar scrutează zarea

O privire obosită.

Tot avântul ce se zbate

Doar să plece, doar să fugă,

Și cuvintele oftate

Nu mai pot porni o rugă.

Nori pustii mai trec pe unde

Sunt doar sus și nu se lasă

Jos în situații scunde

Cu-nchisoarea de acasă.

Zile trec posomorâte

Pline-n sare și în Soare

Căci mi-s orele urâte -

N-am pornire-n depărtare!

Sufletul e prea aparte

Să se-ncurce prin parâme,

Iar eu stau ca și în moarte

Cu târâtul ud de râme.

Vreau iar vânt cerând ca cerul

Să se umple cu furtună

Că așa-i corăbierul

Vremea când e numai bună.

Și visez din astă pace

Depărtări neînțelepte

Să doresc iar a mă-ntoarce...

Penelopa să m-aștepte...

Victor Bragagiu